Jack Palance (gebore as Volodymyr Palahniuk; 18 Februarie 1919 – 10 November 2006) was ’n Amerikaanse akteur en sanger. In die vyf dekades van sy loopbaan is hy vir drie Oscars vir beste manlike byspeler benoem. Hy het dit in 1991 vir sy rol in City Slickers gewen. Palance se deurbraak in toneelspel was toe hy vir Marlon Brando ingestaan het in die toneelstuk A Streetcar Named Desire. Hy het Brando eindelik op die verhoog as Stanley Kowalski vervang. In 1947 het hy sy Broadway-debuut gemaak en in 1949 sy debuut op televisie. ’n Jaar later was hy in sy eerste rolprent, Panic in the Streets (1950). Palance se vermoë as ’n karakterakteur is gou besef en hy het ’n Oscar-benoeming gekry vir sy derde rolprentrol, as Lester Blaine in Sudden Fear. Hy is die volgende jaar weer vir ’n Oscar benoem, vir sy rol as Jack Wilson in Shane. Verskeie ander rolle in westerns het gevolg, maar hy het ook tussendeur uiteenlopende karakters vertolk soos Dr. Jekyll and Mr. Hyde, Dracula en Attila die Hun.